|  |  |  |  |  |
| --- | --- | --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΔΗΜΟΣ ΜΟΣΧΑΤΟΥ – ΤΑΥΡΟΥ**  **Δ/ΝΣΗ ΟΙΚΟΝΟΜΙΚΩΝ ΥΠΗΡΕΣΙΩΝ**  **& ΑΝΑΠΤΥΞΗΣ**  **ΤΜΗΜΑ ΕΣΟΔΩΝ, ΠΕΡΙΟΥΣΙΑΣ, ΕΚΔΟΣΗΣ ΚΑΙ ΡΥΘΜΙΣΗΣ ΑΔΕΙΩΝ ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ** | | |  | **Μοσχάτο, 09/11/2021** |
| **Ταχ. Δ/νση** | **:** | **Κοραή 36 και Αγ. Γερασίμου** |  | Προς: **Τον Πρόεδρο και τα μέλη της** Οικονομικής Επιτροπής |
| **Ταχ. Κώδ.** | **:** | **183 45** |  |
| **Τηλέφωνο** | **:** | **213 2019625** |  |
|  |  |  |  |

ΘΕΜΑ ……: «Λήψη απόφασης για τον καθορισμό του Φόρου Ηλεκτροδοτούμενων Χώρων (Φ.Η.Χ.) οικονομικού έτους 2022».

Κύριε Πρόεδρε,

Σύμφωνα με τα οριζόμενα από τις διατάξεις της περίπτωσης του άρθρου 72 του Ν. 3852/10, όπως αντικαταστάθηκε με το άρθρο 40 του Ν. 4735/2020 (ΦΕΚ 197Α΄/12-10-2020), η Οικονομική Επιτροπή είναι αρμόδια να εισηγείται προς το Δημοτικό Συμβούλιο τα σχέδια των κανονιστικών αποφάσεων.

Επίσης, σύμφωνα με το άρθρο 11 του Ν.4623/19, ο κατά την παράγραφο 3 του άρθρου 65 του ν. 3852/2010 ορισμός φόρων, τελών, δικαιωμάτων και εισφορών πραγματοποιείται σύμφωνα με το σχέδιο της οικονομικής επιτροπής και τις τυχόν εναλλακτικές προτάσεις που συντάσσονται και κατατίθενται από τους επικεφαλής των παρατάξεων. Οι τυχόν εναλλακτικές προτάσεις συνοδεύονται από εισήγηση της οικονομικής υπηρεσίας. Κατά τη σύνταξη των προτάσεων από τις ενδιαφερόμενες παρατάξεις, οι αρμόδιες υπηρεσίες του δήμου παρέχουν κάθε σχετικό στοιχείο. Ως εγκεκριμένη θεωρείται η πρόταση που συγκεντρώνει την απόλυτη πλειοψηφία των παρόντων μελών του δημοτικού συμβουλίου. Αν καμία πρόταση δεν συγκεντρώσει την απόλυτη πλειοψηφία των παρόντων μελών του συμβουλίου, η ψηφοφορία επαναλαμβάνεται μεταξύ των δύο πρώτων σε ψήφους προτάσεων και θεωρείται εγκεκριμένη η πρόταση που λαμβάνει τις περισσότερες ψήφους επί των παρόντων.

Ειδικότερα, ο φόρος ηλεκτροδοτούμενων χώρων επιβλήθηκε υπέρ των δήμων από 1/1/1981 από τις διατάξεις του άρθρου 10 του Νόμου 1080/1980 (246 Α΄) «Περί τροποποιήσεως και συμπληρώσεως διατάξεων τινών της περί των προσόδων των Ο.Τ.Α. νομοθεσίας κ.λπ.», με τις τροποποιήσεις και συμπληρώσεις τους με τις όμοιες του άρθρου 54/5 του Νόμου 1416/1984 (18 Α΄) και του άρθρου 25/13 του Νόμου 1828/1989 «Κεφάλαιο Δ – Οικονομικοί Πόροι της Τοπικής Αυτ/σης» (2Α΄), και πιο συγκεκριμένα στην παράγραφο 1 του άρθρου 10 του Ν. 1080/80 ορίζεται ότι επιτρέπεται οι Δήμοι με απόφαση του Δημοτικού τους Συμβουλίου, να επιβάλλουν φόρο για λογαριασμό τους, σε βάρος κάθε στεγασμένου ή όχι χώρου οικιακού καταναλωτή ή καταναλωτή εμπορικής ή βιομηχανικής χρήσης, που βρίσκεται στην περιφέρειά τους, ανά μετρητή παροχής ηλεκτρικού ρεύματος της ΔΕΗ.

Η απόφαση του δημοτικού συμβουλίου για την επιβολή του φόρου ηλεκτροδοτούμενων χώρων έχει κανονιστικό χαρακτήρα (σύμφωνα με την υπ’ αριθμόν 121/2001 απόφαση του Σ.τ.Ε.) εκδίδεται ύστερα από εισήγηση της οικονομικής επιτροπής και ισχύει μέχρι να τροποποιηθεί ή να καταργηθεί με νεότερη απόφαση. Ως κανονιστικού χαρακτήρα απόφαση δημοσιεύεται κατά τον τρόπο που ορίζει το άρθρο 66 του Β.Δ. της 24/9-20/10/1958 ενώ με τις διατάξεις των άρθρων 2 και 10 του Ν. 3861/10 (Φ.Ε.Κ. 112/Α/2010), όπως αντικαταστάθηκαν με τις διατάξεις της παρ.3 του άρθρου 76 του Ν. 4727/20 (ΦΕΚ 184Α’/23-9-2020, ενώ αναρτάται υποχρεωτικά και στο διαδίκτυο.

Ο φόρος συνεισπράττεται όπως και τα Δ.Τ. μέσω της Δ.Ε.Η. και είναι φόρος κατά την κύρια αυτού δημοσιονομική έννοια και επιβάλλεται πέρα πάσης ανταπόδοσης.

Ο συντελεστής του φόρου, καθορίζεται με απόφαση του δημοτικού συμβουλίου σε ακέραιο ποσό, από 0,02€ έως 0,07€ και επιβάλλεται κατά τετραγωνικό μέτρο φωτιζόμενης επιφάνειας στεγασμένου χώρου ενώ για τους μη στεγασμένους χώρους ορίζεται στο ήμισυ αυτού που ισχύει για τους στεγασμένους χώρους, σύμφωνα με τις διατάξεις της παραγράφου 1 του άρθρου 10 του Ν. 1080/80 της παραγράφου 5 του άρθρου 54 του Ν. 1416/84 και της παραγράφου 13 του άρθρου 25 του Ν. 1828/89.

Σύμφωνα με τις διατάξεις του άρθρου 25 παρ. 13 του Ν.1892/90, εφόσον ο συντελεστής έχει καθορισθεί (εφάπαξ ή σταδιακά) στο ανώτατο όριό του (0,07€/τ.μ.), μπορεί περαιτέρω να αυξάνεται με απόφαση του δημοτικού συμβουλίου σε ποσοστό μέχρι 20% για κάθε οικονομικό έτος. Επίσης, σύμφωνα με την παρ. 6β του άρθρου 113 του Ν 1892/90, «ο φόρος των ηλεκτροδοτούμενων χώρων, όπως διαμορφώνεται εκάστοτε, μπορεί να προσαυξάνεται με απόφαση του δημοτικού ή κοινοτικού συμβουλίου περαιτέρω μέχρι 25%, προκειμένου το πρόσθετο αυτό ποσό να διατίθεται αποκλειστικά για ενίσχυση των κονδυλίων λειτουργικών δαπανών και συντήρησης των σχολείων».

Στο σημείο αυτό θα πρέπει να αναφέρουμε ότι με την υπ’ αριθ. 290/20-11-2019 απόφαση Δ.Σ. οι συντελεστές του φόρου ηλεκτροδοτούμενων χώρων καθορίστηκαν ως εξής:

|  |  |
| --- | --- |
| ΚΑΤΗΓΟΡΙΕΣ | ΣΥΝΤΕΛΕΣΤΗΣ ΤΕΛΟΥΣ |
| Στεγασμένοι Χώροι | 0,22 € / ΤΜ (ετησίως) |
| Μη Στεγασμένοι Χώροι | 0,11 € / ΤΜ (ετησίως) |

Σύμφωνα με τη γνωμοδότηση 72/1981 της Ολομέλειας του ΝΣΚ την οποία αποδέχθηκε ο Υπουργός Εσωτερικών (Εγκύκλιος Υπ. Εσωτερικών 15607/26-3-1981), έγιναν δεκτά τα εξής :

Α) Το συμβούλιο δεν μπορεί να προβεί σε προοδευτική κλιμάκωση του συντελεστή, ανάλογα με την έκταση της επιφάνειας κάθε φορολογούμενου ακινήτου.

Β) Δεν είναι δυνατό να καθοριστεί διαφορετικός συντελεστής κατά κατηγορίες καταναλωτών ηλεκτρικού ρεύματος. Να ορισθεί δηλαδή ένας συντελεστής για τις οικίες, διαφορετικός συντελεστής για καταστήματα κ.λπ.

Γ) Δεν μπορεί να καθοριστεί διαφορετικός συντελεστής κατά περιοχές και ζώνες της διοικητικής περιφέρειας του Δήμου, ούτε είναι δυνατή η επιβολή του φόρου μόνο για στεγασμένους ή μόνο για μη στεγασμένους (εξαίρεση ενός εκ των δύο).

Επιπλέον, η απόφαση του Δημοτικού Συμβουλίου για αύξηση του φόρου ηλεκτροδοτούμενων χώρων, σύμφωνα με τη σχετική εξουσιοδοτική διάταξη είναι νόμιμη, και ως κανονιστική απόφαση δεν χρήζει αιτιολογίας. Για τη νόμιμη υπόστασή της αρκεί η δημοσίευση ολοκλήρου του κειμένου στο δημοτικό κατάστημα, χωρίς να είναι απαραίτητη η δημοσίευση στον τοπικό τύπο. Η τασσόμενη προθεσμία επιβολής ή αναπροσαρμογής του φόρου από το άρθρο 10 παρ. 2 του Ν.1080 / 80 είναι ενδεικτική και η υπέρβασή της για εύλογο χρονικό δεν επάγεται ακυρότητα της απόφασης (ΣτΕ 3282/2001).

Σύμφωνα με τις διατάξεις της παραγράφου 6β’ του άρθρου 113 του Ν. 1892/90 (ΦΕΚ 101/Α), «*ο φόρος των ηλεκτροδοτούμενων χώρων, όπως διαμορφώνεται εκάστοτε, μπορεί να προσαυξάνεται με απόφαση του δημοτικού ή κοινοτικού συμβουλίου περαιτέρω του 20% (άρθρου 25 παρ. 13 Ν.1828/89)* *μέχρι 25%, προκειμένου το πρόσθετο αυτό ποσό να διατίθεται αποκλειστικά για ενίσχυση των κονδυλίων λειτουργικών δαπανών και συντήρησης των σχολείων».*

Στην περίπτωση αυτή το πρόσθετο αυτό ποσοστό έχει ανταποδοτικό χαρακτήρα, σε αντίθεση με τη γενική θεώρηση του φόρου ηλεκτροδοτούμενων χώρων που δεν είναι ανταποδοτικού χαρακτήρα και από τα έσοδα αυτού μπορεί να πληρώνεται οποιαδήποτε δαπάνη.

Από την ανωτέρω διάταξη συνάδεται ρητά ότι δυνητικά και όχι υποχρεωτικά, το δημοτικό συμβούλιο μπορεί να προβεί σε προσαύξηση του φόρου μέχρι 25% προκειμένου το πρόσθετο αυτό ποσό που θα εισπραχθεί να διατεθεί αποκλειστικά και μόνο για τις λειτουργικές και επενδυτικές ανάγκες των σχολείων του Δήμου μας.

Οι αυξημένες ανάγκες των σχολείων του δήμου μας, καθιστούν επιβεβλημένη την χρήση της δυνατότητας που δίνεται από την ανωτέρω διάταξη και την αύξηση του συντελεστή του φόρου ηλεκτροδοτούμενων χώρων σε ποσοστό 10%, προκειμένου το επιπλέον ποσό που θα προκύπτει, να διατίθεται αποκλειστικά για τις προβλεπόμενες δαπάνες των σχολείων.

Συνεπώς, εισηγούμαστε τον καθορισμό του συντελεστή του φόρου ως κάτωθι:

|  |  |
| --- | --- |
| ΚΑΤΗΓΟΡΙΕΣ | ΣΥΝΤΕΛΕΣΤΗΣ ΤΕΛΟΥΣ |
| Στεγασμένοι Χώροι | 0,24 € / ΤΜ (ετησίως) |
| Μη Στεγασμένοι Χώροι | 0,12 € / ΤΜ (ετησίως) |

Σύμφωνα με τα ανωτέρω και λαμβάνοντας υπόψη τα στοιχεία της παρούσας εισήγησης παρακαλούμε να εισηγηθείτε προς το Δημοτικό Συμβούλιο για την λήψη απόφασης σχετικά με τον καθορισμό του συντελεστή του φόρου ηλεκτροδοτούμενων χώρων (Φ.Η.Χ.) που θα ισχύει από την 01-01-2022.

Η ΠΡΟΪΣΤΑΜΕΝΗ Ο ΠΡΟΪΣΤΑΜΕΝΟΣ Ο ΑΝΤΙΔΗΜΑΡΧΟΣ

ΤΟΥ ΤΜΗΜΑΤΟΣ ΤΗΣ ΔΙΕΥΘΥΝΣΗΣ ΤΗΣ ΔΙΕΥΘΥΝΣΗΣ

ΕΛΠΙΔΑ ΤΡΙΑΝΤΦΥΛΛΑΚΗ ΑΝΤΩΝΗΣ ΚΟΥΒΑΡΗΣ ΒΑΣΙΛΕΙΟΣ ΓΡΟΥΜΠΑΣ